Document ID: 31989L0370

*****
ΟΔΗΓΙΑ ΤΟΥ ΣΥΜΒΟΥΛΙΟΥ
της 8ης Ιουνίου 1989
για την τροποποίηση της οδηγίας 83/129/ΕΟΚ σχετικά με την εισαγωγή στα κράτη μέλη δερμάτων ορισμένων νεογνών φώκιας και προϊόντων που προέρχονται από αυτά
(89/370/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 83/129/ΕΟΚ (1), όπως τροποποιήθηκε από την οδηγία 85/444/ΕΟΚ (2), και ιδίως το άρθρο 2,
την πρόταση της Επιτροπής,
Εκτιμώντας:
ότι η οδηγία 83/129/ΕΟΚ προβλέπει ότι τα κράτη μέλη λαμβάνουν ή διατηρούν όλα τα μέτρα που είναι αναγκαία για να διασφαλίσουν ότι τα προϊόντα που απαριθμούνται στο σχετικό παράρτημα δεν εισάγονται στο έδαφός τους για εμπορικούς σκοπούς·
ότι η οδηγία 83/129/ΕΟΚ παύει να ισχύει την 1η Οκτωβρίου 1989 ·
ότι το Ευρωπαϊκό Κοινοβούλιο ενέκρινε γραπτή δήλωση με την οποία ζητά την επ' αόριστον παράταση της ισχύος της οδηγίας αυτής·
ότι οι αρνητικές συνέπειες οι οποίες αναμένονται από τη λήξη της ισχύος της οδηγίας 83/129/ΕΟΚ πρέπει να αποφευχθούν προς το συμφέρον όλων των ενδιαφερομένων μερών·
ότι η παράταση της οδηγίας 83/129/ΕΟΚ αποτελεί χρήσιμο συμπληρωματικό μέτρο προς το μέτρο της καναδικής κυβέρνησης να θέσει τέλος στο κυνήγι για εμπορικούς σκοπούς της γροιλανδικής και της λοφοφόρου φώκιας·
ότι υπάρχουν αυξανόμενες αμφιβολίες ως προς τις συνέπειες του μη παραδοσιακού κυνηγιού στη διατήρηση της γροιλανδικής φώκιας στον ανατολικό Ατλαντικό, στη θάλασσα Barents και στη Λευκή θάλασσα όπου το είδος αυτό, επιπλέον του κυνηγιού, επηρεάζεται επίσης από τη μείωση των ειδών των ιχθύων-θηραμάτων και από εμπλοκές στα δίχτυα κατά μήκος της νορβηγικής ακτής·
ότι η Επιτροπή υπέβαλε έκθεση προς το Συμβούλιο στις 26 Αυγούστου 1983, την οποία ακολούθησε συμπληρωματική έκθεση στις 14 Ιουνίου 1985·
ότι η Επιτροπή υπέβαλε περαιτέρω έκθεση στο Συμβούλιο στις 24 Μαρτίου 1988·
ότι η οδηγία 83/129/ΕΟΚ πρέπει να τροποποιηθεί ούτως ώστε να εφαρμόζεται επ' αόριστον,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το άρθρο 2 της οδηγίας 83/129/ΕΟΚ αντικαθίσταται από το ακόλουθο κείμενο:
«Άρθρο 2
Η παρούσα οδηγία εφαρμόζεται από την 1η Οκτωβρίου 1983.»
Άρθρο 2
Η παρούσα οδηγία απευθύνεται στα κράτη μέλη.
Λουξεμβούργο, 8 Ιουνίου 1989.

Labels: 3
17
20